咸平六年二月十八日扈從宸遊因成紀事二十二韻
作者：楊億
朝代：宋

paragraphs: 步輦下明光，鳴鞘出未央。
屬車多載酒，夾道競焚香。
雲管飄梅吹，蜺旌錯鳥章。
從臣沙苑馬，衛士羽林槍。
玉輅天行健，金壺晝漏長。
光風汎蘭蕙，仙霧拂旂常。
宿雨收林薄，晨曦艷屋梁。
閭閻空里巷，旄罕隘康莊。
託乘奉珍使，先驅執戟郎。
從橋初轉轂，憑軾見垂裳。
暫駐時龍馭，前臨戲馬塲。
由來講武事，所以服遐荒。
電影流機石，鵶羣發大黄。
千鈞寧覺重，七札豈曾妨。
卒勇如虓虎，人觀若堵墻。
腰鞬晉元帥，扈蹕漢諸王。
聊用誇胡客，還聞讋鬼方。
迴輿百里囿，錫宴九霞觴。
射以騶虞節，歌爲白雪倡。
仙山鯨海上，御苑斗城旁。
周鎬歡麀鹿，虞韶集鳳凰。
瑤池春水渌，猶誤濯滄浪。